b'\n_START_ARTICLE_\nKateri Tekakwitha\n_START_SECTION_\nBiografia\n_START_PARAGRAPH_\nTekakwitha era filla d\'un mohawk, Kenneronkwa ("Estimat"), i una algonquina convertida al catolicisme, Kahenta ("Flor de la Pradera"). Va n\xc3\xa9ixer al poblat fortificat mohawk d\'Ossernenon (actual Auriesville, a l\'estat de Nova York). Kahenta havia estat batejada i educada per un missioner franc\xc3\xa8s a Trois-Rivi\xc3\xa8res. Va \xc3\xa9sser capturada en una guerra entre el seu poble i els iroquesos i duta a les terres dels mohawk._NEWLINE_Quan Tekakwitha tenia quatre anys va passar la verola, que li deix\xc3\xa0 marques a la cara; la malaltia tamb\xc3\xa9 mat\xc3\xa0 els seus pares i un germ\xc3\xa0, i va \xc3\xa9sser criada per un oncle, cap del Clan de la Tortuga. Com a filla adoptada del cap, molts joves la demanaren en matrimoni, malgrat la seva cara desfigurada, per\xc3\xb2 ella entenia que no eren propostes sinceres i les rebutjava. Llavors va comen\xc3\xa7ar a aprofundir en la fe cristiana, que li havia ensenyat la seva mare. Malgrat l\'oposici\xc3\xb3 de l\'oncle, va voler fer-se cristiana._NEWLINE_El 1666, Alexandre de Prouville arras\xc3\xa0 Ossernenon. El clan de Tekakwitha s\'establ\xc3\xad a la riba nord del riu Mohawk, prop de l\'actual Fonda (Nova York). Als vint anys, hi fou batejada, el diumenge de Pasqua (18 d\'abril) de 1676, pel jesu\xc3\xafta franc\xc3\xa8s Jacques de Lamberville. Va prendre el nom de Kateri, equivalent a la pronunciaci\xc3\xb3 mohawk de Catherine._NEWLINE_Rebutjada per la seva tribu, es mortificava amb penit\xc3\xa8ncies i pregava per la conversi\xc3\xb3 dels seus. Va rebre amenaces de mort dels seus i el 1677 marx\xc3\xa0 a una comunitat d\'ind\xc3\xadgenes cristians a Kahnawake, al Quebec, on va viure consagrada a la preg\xc3\xa0ria, la penit\xc3\xa8ncia i la cura de malalts i ancians. El 1679 prengu\xc3\xa9 el vot de castedat i l\'any seg\xc3\xbcent, el 17 d\'abril, mor\xc3\xad dient "Jes\xc3\xbas, t\'estimo".\n_START_SECTION_\nVeneraci\xc3\xb3\n_START_PARAGRAPH_\nFou sebollida prop del poblat on va morir, lloc que va prendre el seu nom, l\'actual Sainte-Catherine. Al seu epitafi es va posar: Kateri Tekakwitha: Ownkeonweke Katsitsiio Teonsitsianekaron" ("La flor m\xc3\xa9s bella que mai ha florit entre els homes rojos"). Va \xc3\xa9sser anomenada "lliri dels mohawk", "donzella mohawk" o "flor entre els homes"._NEWLINE_Aviat se li atribu\xc3\xafren guaricions miraculoses i aparicions, comen\xc3\xa7ant a \xc3\xa9sser venerada com a santa. El seu proc\xc3\xa9s de canonitzaci\xc3\xb3 va comen\xc3\xa7ar en 1884. Fou declarada venerable per Pius XII el 2 de gener de 1943, i beatificada per Joan Pau II el 22 d juny de 1980. \xc3\x89s la primera ind\xc3\xadgena nord-americana que puja als altars._NEWLINE_Va ser canonitzada el dia 21 d\'octubre del 2012 per Benet XVI._NEWLINE_Compta amb tres santuaris nacionals als Estats Units: el National Kateri Shrine a Fonda (Nova York), el National Shrine of the North American Martyrs (Auriesville) i la Basilica of the National Shrine of the Immaculate Conception (Washington, D.C..'